At mageskifte er at bytte fast ejendom eller dele heraf. Der vil ofte være tale om, at den ene part betaler et beløb til den anden part for en værdiforskel mellem de to ejendomme. Det forekommer ofte i familier, hvor børnene ønsker at overtage deres barndomshjem af forældrene, som så til gengæld har brug for en mindre ejendom og derfor overtager barnets. Det forekommer også i forbindelse med ekspropriationer og offentlige anlæg. I historien er mest kendt de store mageskifter efter reformationen, hvor især Frederik 2. søgte at samle det ofte meget spredte kirkegods i homogene geografiske enheder, ved mageskifter med adelen.